**Informácia o stave implementácie Slovenského kvalifikačného rámca SKKR a Národnej sústavy kvalifikácií v kontexte celoživotného vzdelávania v SR**

Predložený dokument predstavuje zhrnutie procesov implementácie Slovenského kvalifikačného rámca (ďalej len „SKKR“) a vysvetlenie jeho vzťahu k Európskemu kvalifikačnému rámcu (ďalej len „EKR“). Cieľom tohto dokumentu s názvom ***„****Informácia o stave implementácie Slovenského kvalifikačného rámca SKKR a Národnej sústavy kvalifikácií v kontexte celoživotného vzdelávania v SR“* je informovať o  krokoch, ktoré boli podniknuté počas tvorby tohto systému z pohľadu tvorby národných deskriptorov, zapojenia aktérov smerom k finálnemu zavedeniu SKKR, ako aj predstaviť úlohy do ďalšieho obdobia v zmysle praktického využitia SKKR, jeho predpokladaných vplyvov na systém kvalifikácií v Slovenskej republike predovšetkým v oblasti uznávania výsledkov predchádzajúceho vzdelania v podobe uznania kvalifikácie alebo jej časti, posilnenia pozície neformálneho vzdelávania a podpory uznania výsledkov informálneho učenia sa.

Účelom priraďovacieho procesu je predovšetkým implementácia SKKR a priradenie jeho úrovní k EKR. Zároveň však bolo cieľom do procesu identifikácie a opisu konkrétnych kvalifikácií zapojiť sociálnych partnerov, zahájiť proces systematizovania kvalifikácií identifikovaných a uznávaných na území Slovenskej republiky.

Aktualizovaná verzia priraďovacej správa SKKR voči EKR z roku 2017 sumarizuje vývoj SKKR v rokoch 2009 - 2017 a vysvetľuje jeho vzťah a kompatibilitu s Európskym kvalifikačným rámcom. Správa zahŕňa kvalifikácie v oblasti všeobecného vzdelávania, odborného vzdelávania a prípravy, vysokoškolského vzdelávania a profesijných kvalifikácií. Systém vysokoškolského vzdelávania na Slovensku prechádza v súčasnosti rozsiahlou reformou a v najbližšom období sa očakávajú významné legislatívne zmeny. Preto tzv. „seba- hodnotiaca“ správa vysokoškolského vzdelávania v SR vo vzťahu ku kvalifikačnému rámcu pre Európsky priestor vysokoškolského vzdelávania bude predložená Európskej komisii samostatne po úplnom prijatí reformy.

Správa predstavuje tiež výhľadový plán aktivít vo svetle národnej reformy vzdelávania, ktorú oznámila novozvolená vláda v novembri 2016, a očakávaný vplyv SKKR na slovenský kvalifikačný systém, najmä smerom k validácii neformálneho a informálneho vzdelávania.

Priraďovacia správa v anglickom jazyku s názvom **„***Referencing Report of the Slovak Qualifications Framework to the European Qualifications Framework – update 2017“*tvorí prílohu tohto dokumentu v znení, ako bol predložený na schválenie do poradnej skupiny EK pre EKR.

Správa pozostáva z týchto častí:

**Prvá časť** je popisom slovenského vzdelávacieho systému. Zahŕňa všeobecný opis všetkých úrovní vzdelávacieho systému od predškolskej po terciárnu úroveň, ako aj systém ďalšieho vzdelávania. Táto kapitola uvádza krátke charakteristiky typov programov, spôsobov realizácie a certifikačných a akreditačných postupov na Slovensku. Schéma úrovní vzdelávania a dosiahnutého stupňa vzdelania v systéme vzdelávania poskytuje nový pohľad na systém kvalifikácií SR.

**Druhá časť** popisuje Slovenský kvalifikačný rámec. Obsahuje históriu a proces jeho vývoja; princípy SKKR, charakteristické znaky a funkcie; jeho štruktúru a typy kvalifikácií udeľovaných v rámci štyroch sub-rámcov. Vysvetľuje tiež úlohu a funkcie Národnej sústavy kvalifikácií.

**Tretia časť** je podrobným vysvetlením realizácie desiatich kritérií stanovených v odporúčaní o EKR ako súčasť referenčného procesu.

**Posledná časť** materiálu sa venuje plánom do budúcnosti, ktorý popisuje najnovší vývoj na Slovensku, najmä vo svetle začínajúcej národnej reformy vzdelávania. Záver materiálu konštatuje ambicióznosť procesov zavedenia a plnej implementácie SKKR.

**Prílohy** tvoria samostatnú časť správy. Obsahujú podporné materiály, príklady a dokumenty potrebné na objasnenie a podporu hlavnej časti správy (napr. deskriptory SKKR, vybrané kvalifikácie zahrnuté do NSK, informácie o systéme duálneho vzdelávania na Slovensku, súhrn troch analýz o SKKR a NSK vykonaných v roku 2016).

Veľmi dôležitou oblasťou, ktorej riešenie sa uskutočnilo v rokoch 2015-17, je téma verifikovania relevantnosti priraďovania kvalifikácií na úrovne SKKR.

Finalizovanie prvej etapy NSK a skúsenosti čerpané počas tejto fázy otvárajú potenciál pre opätovnú analýzu SKKR, keďže skúsenosti nadobudnuté počas vytvárania základov tohto systému v rokoch 2013 – 2015 otvorili mnoho ďalších otázok. Jedným zo základných tém je rozčlenenie SKKR na sub-systémy tak, aby sa postupne dosiahol zámer ekvivalencie a porovnateľnosti kvalifikácií (viď grafické znázornenie SKKR).

V nadväznosti na výsledky národného projektu Tvorba Národnej sústavy kvalifikácií v SR, ktorý realizoval Štátny inštitút odborného vzdelávania (ďalej len „ŠIOV“) v rokoch 2013-15, sa zabezpečili kroky na udržateľnosť výsledkov projektu a vytváraní štruktúr, ktoré sú bezpodmienečne nutné pre ďalšiu implementáciu systému SKKR a rozvoj sústavy kvalifikácií v NSK. Po schválení SKKR a NSK a po ich akceptácii v Európskej komisii pre EKR, MŠVVaŠ SR smeruje kroky k vytvoreniu silného sekretariátu pre NSK v rámci ŠIOV-u (tzv. národné kontaktné miesto pre implementáciu EKR – NCP EKR ). Súčasnou úlohou NCP je zabezpečovať a koordinovať prípravu nových kvalifikačných štandardov, revíziu ev. potrebnú úpravu už existujúcich popisov kvalifikácií v sústave NSK, ďalej aj spoluprácu s expertmi, zamestnávateľmi, sektorovými radami pri príprave pred konečným schválením týchto kvalifikačných štandardov Ministerstvom školstva, vedy, výskumu a športu SR.

Je potrebné posilniť informovanosť cieľových skupín o najnovšom vývoji v súvislosti s EKR, predovšetkým v kontexte prijatia Nového programu pre zručnosti (tzv. New Skills Agenda) a revízie odporúčania o EKR (najmä zástupcom sektorových rád a spolupracujúcich expertných skupín), ako aj na rozvoj metodológie tvorby a hodnotenia vzdelávacích výstupov – najmä formou prenosu informácií zo zasadaní pracovnej skupiny pri EKR a ďalších podujatí. Dôležitou súčasťou aktivít NCP je ideová príprava systému uznávania výsledkov neformálneho vzdelávania a informálneho učenia sa v SR.

Z prvotného pohľadu, ktorý by mohol vyvolať dojem vypracovania jednoduchej tabuľky prepojenia SKKR s EKR, sa myšlienka posunula smerom k potrebe transformácie vzdelávacieho systému, vplyvov na zamestnateľnosť a zabezpečovanie kvality poskytnutých kvalifikácií na Slovensku. Práca na SKKR otvorila mnohé dimenzie, ktoré sú považované za strategické, ale zatiaľ nenapĺňané: spoľahlivosť a dôvera v systém celoživotného vzdelávania a kvalita vzdelávania – nielen jeho poskytovania, ale aj hodnotenia a vízia do budúcnosti.

Na základe doterajších skúseností a nadobudnutých vedomostí v tejto oblasti môžeme s istotou prehlásiť, že práca na SKKR nekončí. Tak, ako sa vyvíja veda, trh práce a demografia spoločnosti, tak citlivo musí reagovať aj systém kvalifikácií na tieto zmeny.